Aprill 2008

**Aprill [[2008]]**, kroonika

2008. aasta aprill algas teisipäeval ja lõppes 30 ööpäeva pärast kolmapäeval.

## [[1. aprill]]

*Rahvaste Ühenduse juhina alustas tööd India esindaja Kamalesh Sharma, vahetades sellel ametikohal välja uusmeremaalase Don McKinnoni.
*Poola ja Ukraina allkirjastasid kahepoolse lepingu, mis tagab Poolaga piirnevatel aladel elevatele ukrainlastele võimaluse külastada Poolat ilma viisata.
*Poola ja Tšehhi parlamentide alamkojad kiitsid heaks Euroopa Liidu struktuuride reformimiseks mõeldud Lissaboni lepingu.
*San Marino kaptenregentidena astusid ametisse Rosa Zafferani ja Federico Pedini Amati.
*Soomes otsustas Rahvuslik Koonderakond kutsuda välisministri koha pealt tagasi moraalselt kaheldavas käitumises süüdistatud Ilkka Kanerva ja asendada ta Alexander Stubbiga.
*Botswana presidendiks vannutati tagasiastunud Festus Mogae asemel Ian Khama. Asepresidendiks sai Mompati Merafhe, välisministriks Phandu Skelemani ja kaitseministriks Ramadeluka Seretse; rahandusministri portfelli säilitas Baledzi Gaolathe.
*Eestis jõustusid pensionikindlustuse seaduse muudatused, mille kohaselt suurenes pensioni baasosa, tuues kaasa keskmiselt 21,6-protsendilise pensionitõusu.
*Eestis Pärnu kontserdimajas anti kätte Eesti Fonogrammitootjate Ühingu muusikaauhinnad. Aasta albumi auhinna pälvis Laura plaat "Muusa", parimaks ansambliks tunnistati Vaiko Eplik & Eliit.
*Eestis lahkus ametist Eesti Päevalehe peatoimetaja asetäitja Rain Kooli.
*Turkish Airlines sai lennufirmade ühenduse Star Alliance täisliikmeks.

## [[2. aprill]]

*Iirimaa peaminister Bertie Ahern teatas, et astub 6. mail ametist tagasi.
*Poola parlamendi ülemkoda kiitis häältega 74:23 heaks Lissaboni lepingu.
*Rumeenia pealinnas Bukarestis algas NATO tippkohtumine, mille keskseks teemaks on organisatsiooni laienemine.
*Soomes promoveeriti Helsingi Ülikooli audoktoriks Tallinna Tehnikaülikooli endine rektor ja praegune arendusprorektor Andres Keevallik.
*Austraalias vannutati Tasmaania kuberneriks Peter Underwood.
*Eestis viibis ühepäevasel külaskäigul UEFA president Michel Platini.
*Eestis pandi kell 13.00 nurgakivi Tallinna Tehnikaülikooli raamatukogu uuele hoonele.
*Eestis viibisid riigisisesel visiidil Paides endine regionaalminister Vallo Reimaa ja praegune regionaalminister Siim-Valmar Kiisler.

## [[3. aprill]]

*Hollandis Haagis mõistis Rahvusvaheline Endise Jugoslaavia Kriminaaltribunal õigeks Kosovo endise peaministri ja Kosovo Vabastusarmee endise komandöri Ramush Haradinaji, keda kahtlustati serblastest tsiviilisikute piinamises ja tapmises aastatel 1998–1999.
*Küprose pealinnas Nikosias avati liikluseks Küprose Vabariigi ja Põhja-Küprose Türgi Vabariigi territooriumi ühendav Ledra tänav, mis on olnud suletud alates 1964. aastast. Kreeklased sulgesid tänava juba samal õhtul kohaliku aja järgi kell 20.30, süüdistades türklasi kokkulepete rikkumises ja oma politseijõudude toomises neutraalsesse tsooni.
*Luksemburgis otsustas Euroopa Liidu esimese astme kohus, et 2002. aastal langetatud otsus Kurdistani Töölispartei terroriorganisatsiooniks kuulutamise kohta oli protseduurireegli rikkumise tõttu ebaseaduslik.
*Rumeenia pealinnas Bukarestis toimunud NATO tippkohtumisel esitati Albaaniale ja Horvaatiale ametlik kutse organisatsiooniga liitumiseks.
*Türgis mõistis kohus kuueks kuuks koduaresti riigi endise peaministri Necmettin Erbakani, kes tunnistati juba 2000. aastal süüdi ilmaliku riigikorra õõnestamises ja vaenu õhutava kõne pidamises.
*Surinames kukkus alla lennufirmale Blue Wing Airlines kuulunud väikelennuk 19 inimesega pardal. Õnnetuses hukkusid kõik lennukis viibinud inimesed.
*Hiina kohus mõistis kolmeks ja pooleks aastaks vangi inimõiguste aktivisti Hu Jia, mõistes ta süüdi riigivõimu ja sotsialistliku süsteemi õõnestamises.
*Hiinas puhkesid uued tiibetlaste rahutused, mille käigus ründasid meeleavaldajad Tiibeti autonoomse piirkonnaga piirnevas Sichuani provintsis asuvas Garze linnas valitsusasutusi.
*Põhja-Korea võimud teatasid kõigi läbirääkimiste katkestamisest Lõuna-Koreaga, sest viimase võimud keeldusid vabandamast Põhja-Korea inimõiguste olukorra aadressil tehtud kriitiliste avalduste eest.
*Eesti valitsus otsustas esitada president Toomas Hendrik Ilvesele maaväe ülema ametikohale kinnitamiseks kolonel Indrek Sireli kandidatuuri.
*Eestis esitas lahkumisavalduse Eesti Päevaleht Online'i peatoimetaja Aivar Pau.

## [[4. aprill]]

*Rumeenia pealinnas Bukarestis toimus NATO liidrite ja Venemaa presidendi Vladimir Putini kohtumine. Putin nimetas kõnelusi positiivseteks, kuid hoiatas endiselt NATO jätkuva laienemise eest ida suunas.
*Soomes vannutati ametisse uus välisminister Alexander Stubb.
*Tšehhi suurimal filmifestivalil Febiofest võitis peaauhinna Eestis keelatud film "Magnus". Auhinna võttis vastu filmi lavastaja ja stsenarist Kadri Kõusaar.
*Ukraina president Viktor Juštšenko vabastas ametist Ukraina suursaadiku Saksamaal Igor Dolgovi ja suursaadiku Venemaal Oleg Demini. 
*Venemaa pealinnas Moskvas Koroljovi tänaval asuva 22-korruselise elumaja 11. korrusel toimus kohaliku aja järgi kell 19.03 ühes korteris gaasikeevitusaparaadi plahvatus, milles hukkus kolm inimest. Kannatada said ka alumine ja ülemine korrus. 
*Burundi ülemkohus mõistis 13 aastaks vangi mõjuka koalitsioonipoliitiku Hussein Radjabu, keda süüdistati president Pierre Nkurunziza võimu õõnestamises.
*Mali valitsus ja tuareegi mässulised sõlmisid Liibüa vahendusel rahulepingu, millega nähti ette ka märtsis röövitud 30 sõduri vabastamine.
*Réunionis võtsid võimud vahi alla Ndzwani mässuliste endise juhi Mohammed Bacari, kelle väljaandmiseks esitasid Komooride võimud ametliku taotluse.
*Eestis Põltsamaal algas kaks päeva kestev kümnes Eesti kammerkooride festival.
*Eesti Juudi Kogukonna eestvõtmisel toimus ajalookonverents Eesti Vabariigi 90., Iisraeli 60. ja Eesti Juudi Kultuuriseltsi asutamise 20. aastapäeva tähistamiseks. Üritusest võttis osa ka Riigikogu esimees Ene Ergma.
*Eestis teatas köögiviljade kasvatamise ja müügiga tegelev ettevõte Riitsinus oma peamise konkurendi Laheotsa talu ostmisest.
*Eestis Tallinnas esitles uus taksofirma Tallink Takso esmakordselt oma taksosid.
*Eesti Reklaamiagentuuride Liit jagas Tallinnas 2007. aasta reklaamiauhindu Kuldmuna. Parimaks reklaamibürooks kuulutati Division, kellele läks ka aasta parima reklaami auhind Elionile loodud reklaamklippide "Sheeri kama!" eest.

## [[5. aprill]]

*Venemaa pealinnas Moskvas toimus umbes kolmekümne osavõtjaga pikett mõrvatud dissidendi Aleksandr Litvinenko mälestuseks.
*Ameerika Ühendriikide president George W. Bush jõudis Sotši, kus alustas kahepäevast ametlikku visiiti Venemaal.
*Zimbabwes kuulutas opositsiooni presidendikandidaat Morgan Tsvangirai ennast presidendivalimiste võitjaks, kuigi kogus alla 50 protsendi häältest, mis on esimeses voorus võitmiseks vajalik.
*Eestis Pirita jõel läks ümber kanuu kahe inimesega pardal. Mõlemad veesõidukis viibinud inimesed hukkusid.

## [[6. aprill]]

*Montenegros toimusid presidendivalimised. Valimised võitis umbes 51-protsendilise toetusega senine riigipea Filip Vujanović. Kokku osales valimistel 69 protsenti hääleõiguslikest elanikest.
*Venemaal Sotšis pidasid oma ametiaja viimase ametliku kohtumise Ameerika Ühendriikide president George W. Bush ja Venemaa president Vladimir Putin. Kohtumisel osalesid ka Venemaa tulevane president, asepeaminister Dmitri Medvedev, välisminister Sergei Lavrov ja Ameerika Ühendriikide riigisekretär Condoleezza Rice.
*Ameerika Ühendriikides teatas tagasiastumisest presidendikandidaat Hillary Clintoni valimiskampaania peastrateeg ja avaliku arvamuse nõunik Mark Penn.
*Iraagi põhjaosas Mosuli linna lähistel röövisid islamistlikud võitlejad 42 üliõpilast, kes vabastati samal päeval Iraagi julgeolekujõudude korraldatud operatsiooni käigus.
*Sri Lanka suurima linna Colombo lähistel Weliveriya linnas toimunud enesetaputerroristi rünnakus hukkus kaksteist inimest, kelle seas oli ka riigi teedeminister Jeyaraj Fernandopulle. Vigastada sai umbes 50 inimest. Rünnaku korraldas separatistlik relvarühmitus Tamili Eelami Vabastustiigrid.
*Eesti XI Riigikogu Euroopa Liidu asjade komisjoni liikmed alustasid viiepäevast ametlikku visiiti Ukrainas ja Moldovas.
*Eesti president Toomas Hendrik Ilves alustas ametlikku visiiti Prantsusmaal.

## [[7. aprill]]

*Euroopa Komisjon avalikustas õhusõidukite pardal mobiilsideteenuste osutamise tingimused, mis võimaldab lennu- ja mobiilsidefirmadel hakata pakkuma lennureisidel mobiiltelefonikõnede võimalust.
*Prantsusmaal Pariisis tuli Hiina-vastaste meeleavalduste tõttu katkestada traditsiooniline olümpiatulejooks, sest meeleavaldajatel õnnestus tuli kahel korral kustutada.
*Hiina ja Uus-Meremaa sõlmisid kahepoolse vabakaubanduslepingu.
*Eestis XI Riigikogu ees andis ametivande riigikontrolör Mihkel Oviir.
*Eesti president Toomas Hendrik Ilves kohtus oma Prantsusmaa-visiidi raames Pariisis Prantsusmaa presidendi Nicolas Sarkozy'ga.
*Eesti välisminister Urmas Paet alustas kahepäevast ametlikku visiiti Šveitsis.
*Eestis Tallinnas Sütiste Centrumis avas riiklik postiettevõte Eesti Post uue postkontori. 

## [[8. aprill]]

*Kosovo pealinnas Prištinas avati Ameerika Ühendriikide saatkond.
*Venemaa kosmoselaeva Sojuz TMA-12 pardal siirdus koos kahe Vene kolleegiga kosmosesse ka esimene Lõuna-Korea kosmonaut Yi So-yeon.
*Eesti XI Riigikogus moodustati Eesti-Belgia parlamendirühm, kuhu kuuluvad Andres Herkel (esimees), Maret Merisaar (aseesimees), Ivi Eenmaa, Aadu Must, Aivar Riisalu, Mark Soosaar ja Margus Tsahkna.

## [[9. aprill]]

*Armeenias vannutati riigi presidendiks Serž Sargsjan. Samal päeval esitas ta peaministri kandidaadiks Tigran Sargsjani.
*Hispaania parlamendis kukkus läbi José Luis Rodríguez Zapatero tagasivalimine riigi peaministriks, sest vajaliku 176 hääle asemel õnnestus tal saavutada vaid 158 saadiku toetus.
*Iirimaa valitsev partei Fianna Fáil valis erakonna esimeheks Brian Coweni, kellest saab tagasi astunud Bertie Aherni asemel ka riigi uus peaminister.
*Kosovo parlament võttis vastu riigi esimese põhiseaduse.
*Ecuadoris astus ametist tagasi kaitseminister Wellington Sandoval. Uueks kaitseministriks nimetati Javier Ponce Cevallos.
*Bhutanis astus ametisse peaminister *[[Lyonpo]]* Jigme Thinley.
*Lõuna-Koreas toimusid parlamendivalimised. Suurim edu saatis Suurt Rahvuslikku Parteid, mis kogus 299-kohalises parlamendis 153 kohta; teiseks jäi 81 saadikukohaga Ühinenud Demokraatlik Partei. Kokku osales valimistel 46 protsenti hääleõiguslikest elanikest.
*Eesti president Toomas Hendrik Ilves nimetas kolonel Indrek Sireli maaväe ülemaks.
*Eesti pealinna Tallinna ja Soome pealinna Helsingi vahel taastus regulaarne helikopteriühendus. Lende hakkas teenindama firma Copterline uue AW139 tüüpi helikopteriga.
*Eestis valiti Tallinna Arstide Liidu uueks esimeheks Toomas Kariis.
*Eestis teatas Keskerakonna Narva piirkonna juht Mihhail Stalnuhhin, et on esitanud avalduse oma erakondliku kuuluvuse peatamiseks.

## [[10. aprill]]

*Poola pealinna Varssavi lennuväljal tegi hädamaandumise Poola lennufirma Centralwings lennuk Boeing 737 118 reisijaga pardal. Maandumisteliku rikke tõttu tehtud hädamaandumisel keegi vigastada ei saanud.
*Prantsusmaal Pariisis anti Eesti poliitikule Mart Laarile üle Turgot' Instituudi mainekas Vabaduse auhind.
*Rootsi Stockholmi Kuninglik Tehnoloogiainstituut ja Eesti Tartu Ülikool sõlmisid koostöökokkuleppe, mis näeb ette üliõpilaste lihtsustatud korras vahetuse doktorantuuri tasandil.
*Slovakkia parlament kiitis heaks Lissaboni lepingu.
*Venemaal kinnitas Baškortostani parlament vabariigi uueks peaministriks Rail Sarbajevi.
*Afganistani lõunaosas Kandahāris ründas enesetaputerrorist NATO konvoid. Rünnakus hukkus kaheksa ja sai vigastada kakskümmend kohalikku elanikku; rünnaku objektiks olnud sõdurid pääsesid vigastusteta.
*Nepalis toimusid parlamendivalimised.
*Kameruni parlament kiitis heaks põhiseaduse muudatuse, kaotades seni presidendile kehtinud ametiaja piirangu, mis ei lubanud presidenti kolmandat korda ametisse tagasi valida.
*Eesti valitsus vabastas ametist haridus- ja teadusministeeriumi kantsleri Sirje Jõgiste ning nimetas uueks kantsleriks senise asekantsleri Janar Holmi.
*Eestis viibis ametlikul visiidil Rootsi mereväe ülem kontradmiral Anders Grenstad.

## [[11. aprill]]

*Hispaania parlament valis 169 poolthäälega teises hääletusvoorus peaministriks tagasi José Luis Rodríguez Zapatero.
*Makedoonia parlamendi enamus kiitis 70 poolthäälega heaks parlamendi laialisaatmise ja ennetähtaegsete parlamendivalimiste korraldamise.
*Rumeenias astus ametist tagasi välisminister Adrian Cioroianu.
*Transnistrias Dnestri jõe äärses Benderi linnas kohtusid Moldova Vabariigi president Vladimir Voronin ja Transnistria president Igor Smirnov. Kohtumisel lepiti kokku 2001. aastal katkenud kahe riigi vaheliste rahuläbirääkimiste taasalustamises.
*Eestis viibis ühepäevasel ametlikul visiidil Taani peaminister Anders Fogh Rasmussen. Visiidi raames kohtus ta president Toomas Hendrik Ilvese ja peaminister Andrus Ansipiga.
*Eestis Saaremaal lahkus ametist Lümanda vallavanem Toivo Vaik. 
*Eestis sai internetiportaali Delfi juhatuse uueks esimeheks Andrus Raudsalu; senine juhatuse esimees Ville Jehe valiti ettevõtte nõukogu uueks esimeheks.
*Eestis Tartu teatris Vanemuine esietendus Loone Otsa kirjutatud ja Ain Mäeotsa lavastatud näidend "Koidula veri".

## [[12. aprill]]

*Hispaania peaminister José Luis Rodríguez Zapatero tegi teatavaks oma valitsuse uue koosseisu. Ainsana vahetati olulisematest valitsusliikmetest välja kaitseminister, kelleks sai Carmen Chacón Piqueras.
*Makedoonia parlament kinnitas ennetähtaegsete parlamendivalimiste toimumise kuupäevaks 1. juuni.
*Moldova Vabariigi pealinna Chişinău lennuväljal purunes ja süttis hädamaandumisel põlema Sudaani firmale kuulunud transpordilennuk An-32. Hukkusid kõik lennukis viibinud kaheksa inimest, neist neli Moldova ja neli Ukraina kodanikku.
*Norra pealinnas Oslos avati uus, üks maailma moodsamaid ja suuremaid ooperimajasid. Avamisel osalesid Norra kuningas Harald V, Taani kuninganna Margrethe II ja Saksamaa liidukantsler Angela Merkel.
*Türgi pealinnas Ankaras avaldasid umbes 20 000 ilmaliku riigikorra pooldajat meelt valitseva islamistliku Õigluse ja Arengu Partei vastu. 
*Venemaal vannutati ametisse Rjazani oblasti kuberner Oleg Kovaljov.
*Haiti parlamendi ülemkoda avaldas ühehäälselt umbusaldust peaminister Jacques-Édouard Alexise valitsusele.
*Eestis Tallinna Miinisadamas sildus esimest korda Suurbritannialt ostetud miinijahtija Sakala.

## [[13. aprill]]

*Bulgaarias astus süüdistuste tõttu suutmatuses korruptsiooni ohjeldada ametist tagasi siseminister Rumen Petkov.
*Itaalias algasid ennetähtaegsed parlamendivalimised.
*Keenias seati sisse peaministri ametikoht ja riigi esimeseks peaministriks nimetati opositsiooniliider Raila Odinga.
*Eesti president Toomas Hendrik Ilves alustas koos abikaasa Evelin Ilvesega neli päeva kestvat riigivisiiti Iirimaal.
*Eestis lõppes vabariiklik kooliteatrite festival, mille võitjaks tunnistati Narva laste loomemaja teatritrupp 16. komnata.

## [[14. aprill]]

*Gruusia teatas kavast viia nädala jooksul oma 180 rahuvalvesõdurit Kosovost ära.
*Itaalias lõppesid ennetähtaegsed parlamendivalimised. Edukaks osutus Silvio Berlusconi ja Gianfranco Fini juhitud paremtsentristlik valimisliit.
*Rumeenia uueks välisministriks kinnitati 58-aastane karjääridiplomaat Lazar Comanescu.
*Saksamaal teatas Saksimaa peaminister Georg Milbradt, et astub 28. mail tagasi nii peaministri kui ka Kristlik-Demokraatliku Liidu Saksimaa organisatsiooni esimehe kohalt.
*Ameerika Ühendriikides teatasid oma otsusest ühineda lennufirmad Delta Air Lines ja Northwestern Airlines. Ühinemise tulemusel tekib maailma suurim lennufirma, mis hakkab kandma Delta nime. Tehing viiakse läbi aktsiavahetuse teel.
*Ecuadori armee korraldas sõjalise operatsiooni oma territooriumil paikneva Colombia vasakpoolse relvarühmituse FARC tugipunktide vastu. Operatsioonis hävitati armee teadetel 15 baaslaagrit ja kaks kokaiinilaborit.
*Paraguay pealinnas Asunciónis avaldasid umbes nelisada inimest meelt tööpuuduse ja kasvavate eluasemehindade üle. Politsei kasutas meeleavalduse laialiajamiseks veekahureid, vigastades kergelt umbes 20 meeleavaldajat.
*Bangladeshi pealinna Dhaka ja India suurlinna Kolkata vahel taastati pärast 43-aastast vaheaega regulaarne reisirongiliiklus.
*Eesti välisminister Urmas Paet alustas ametlikku visiiti Lõuna-Ameerika riikides, mille raames külastab ta Brasiiliat ja Argentinat.
*Eesti valitsuskoalitsiooni eestseisus leppis kokku vajaduses negatiivse lisariigieelarve koostamiseks veel enne 2008. aasta kevade lõppu.
*Eestis Saaremaal alustas Lümanda vallavanema kohusetäitjana tööd Jaanus Reede.
*Eestis esitas XI Riigikogu liige Jaan Kundla avalduse Keskerakonnast lahkumiseks.

## [[15. aprill]]

*Paavst Benedictus XVI alustas oma ametiaja esimest, kuuepäevast visiiti Ameerika Ühendriikides.
*Itaalia parlamendivalimised võitnud Silvio Berlusconi tegi Euroopa Komisjoni volinikule Franco Frattinile ettepaneku asuda Itaalia uue valitsuse välisministriks.
*Venemaa president Vladimir Putin rahuldas Irkutski oblasti kuberneri Aleksandr Tišanini tagasiastumispalve ja nimetas kuberneri kohusetäitjaks Igor Jessipovski.
*Venemaa võimupartei Ühtne Venemaa kongressil kiideti heaks partei esimehe ametikoha loomine ja valiti erakonna esimeseks esimeheks ametist lahkuv president Vladimir Putin. Ettepanek erakonnaga liitumiseks tehti ka uuele presidendile Dmitri Medvedevile, kes selle tagasi lükkas.
*Prantsuse Polüneesia parlament avaldas umbusaldust president Gaston Flosse'ile ja valis uueks presidendiks Gaston Tong Sangi.
*Iraagis Ba‘qūbah linnas Diyālá provintsivalitsuse hoone ees toimunud autopommiplahvatuses hukkus vähemalt 40 ja vigastada sai 70 inimest.
*Lõuna-Korea president Lee Myung-bak alustas ametlikku viiepäevast visiiti Ameerika Ühendriikides.
*Kameruni president Paul Biya jõustas 10. aprillil parlamendi poolt heaks kiidetud seadusemuudatuse, millega kaotati presidendi järjestikuste ametiaegade piirang.
*Eesti Pangaliidu juhatus valis liidu uueks esimeheks Sampo Panga juhi Aivar Rehe.

## [[16. aprill]]

*Suurbritannia peaminister Gordon Brown alustas kolmepäevast ametlikku visiiti Ameerika Ühendriikides.
*Tšiili parlament avaldas umbusaldust riigi haridusministrile Yasna Provostele, keda süüdistati miljonite dollarite väärtuses koolitoetuste kadumises. Ühtlasi keelas parlament ministril viie aasta jooksul riigiametis töötada.
*India lääneosas Gujarati osariigis sõitis kooliõpilasi vedanud buss sillalt kanalisse. Õnnetuses hukkus vähemalt 40 last.
*Tšaadi president Idriss Déby vabastas ametist peaminister Delwa Kassire Koumakoye ja nimetas uueks valitsusjuhiks Youssouf Saleh Abbasi.
*Eestis Tallinna–Tartu maantee 109. kilomeetril sattus kaitseminister Jaak Aaviksoo ametiauto kell 8.40 hommikul liiklusõnnetusse, sõites otsa karule. Autojuht ja kaitseminister pääsesid õnnetusest vigastusteta; vigastatud karu lasid jahimehed hiljem maha.
*Eestis Tallinnas toimub Euroopa Uudisteagentuuride Liidu kevadkonverents ja erakorraline üldkoosolek. 

## [[17. aprill]]

*Nafta hind maailmaturul püstitas uue hinnarekordi, ületades 115 USA dollari piiri barreli eest.
*Paavst Benedictus XVI pidas oma Ameerika Ühendriikide visiidi raames Washingtonis vabaõhumissa, millel osales umbes 40 000 inimest.
*Venemaa president Vladimir Putin viibis ametlikul visiidil Liibüas. Tripolis toimunud kohtumisel Liibüa tegeliku juhi Mu‘ammar al-Qadhdhāfīga lepiti kokku Liibüa 4,5 miljardi USA dollari suuruse välisvõla tühistamises; vastutasuks lubas Liibüa Venemaa firmadele mitmed olulised lepingud riigi energiasektori, relvastuse ja raudteevõrgu arendamisel.
*Ida-Timori president José Ramos Horta saabus ravilt Austraalias tagasi Ida-Timori pealinna Dilisse.
*Lõuna-Korea teatas Ameerika Ühendriikide loomalihale kehtestatud sisseveopiirangute leevendamisest.
*Lõuna-Koreas esitati ametlik süüdistus usalduse rikkumises ja maksudest kõrvalehoidmises kontserni Samsung tegevjuhile Lee Kun-heele.
*Keenias vannutati ametisse peaminister Raila Odinga valitsuskabinet.
*Eestis algas riigikeele riigieksamiga 2008. aasta riigieksamite periood.

## [[18. aprill]]

*Euroopa Liidu justiitsministrid leppisid Luxembourgis toimunud kohtumisel kokku terrorismivastase võitluse seaduste karmistamises. Erilise tähelepanu alla võeti terroriaktidele õhutamine ja terroristide värbamine Interneti vahendusel.
*Venemaal vannutati ametisse Arhangelski oblasti kuberner Ilja Mihhaltšuk.
*Ameerika Ühendriikides lahkus ametist ehituse ja linnaplaneerimise minister Alphonso Jackson. Ministri kohusetäitjaks sai senine aseminister Roy Bernardi.
*Mehhiko Michoacáni osariigis Uruapani linna lähistel kukkus keskpäeva paiku narkovastase operatsiooni käigus alla Bell 212 tüüpi helikopter. Hukkusid helikopteris viibinud üksteist Mehhiko sõdurit.
*Nauru president Marcus Stephen kuulutas pärast kuid kestnud poliitilist käärimist parlamendis riigis välja erakorralise seisukorra ja teatas kavatsusest korraldada järgmisel nädalal ennetähtaegsed parlamendivalimised.

## [[19. aprill]]

*Paavst Benedictus XVI tähistas oma ametisseastumise kolmandat aastapäeva piduliku missaga Ameerika Ühendriikides New Yorgi Püha Patricku katedraalis.
*Hispaanias toimus kohaliku aja järgi kell 19.45 raske liiklusõnnetus Marbellast Málagasse teel olnud Soome turismifirma Aurinkomatkat reisibussiga. Bussile sõitis otsa purjus autojuhi juhitud maastur, mille tagajärjel buss teelt välja paiskus. Õnnetuses hukkus üheksa ja sai vigastada 40 Soome turisti.
*Ukrainas valiti Regioonide Partei XI kongressil erakonna esimeheks tagasi Viktor Janukovõtš.
*Eestis toimus Erakonna Eesti Kristlikud Demokraadid kongress. Partei uueks esimeheks valiti senine aseesimees Peeter Võsu; senine esimees Aldo Vinkel asus aseesimehe kohale.
*Eesti Rahvusraamatukogu suures konverentsisaalis tähistati kahekümne aasta möödumist Rahvarinde loomisest.

## [[20. aprill]]

*Paavst Benedictus XVI lõpetas oma ametliku visiidi Ameerika Ühendriikides.
*Abhaasia kaitsejõud tulistasid väidetavalt oma territooriumi kohal alla Gruusia mehitamata luurelennuki. Hiljem teatasid Gruusia võimud vastuseks, et lennuk tulistati alla Gruusia territooriumi kohal hoopis Venemaa hävitaja MiG-29 poolt.
*Ameerika Ühendriikide välisminister Condoleezza Rice korraldas üllatusvisiidi Iraaki.
*Paraguays toimusid presidendivalimised. Valimised võitis 39-protsendilise toetusega vasakpoolse valimisliidu Patriootlik Allians Muutuse Eest kandidaat, endine roomakatoliku piiskop Fernando Lugo.
*Eestis Tallinnas algas ametlikult Tallinna heakorrakuu.

## [[21. aprill]]

*Euroopa Liidu välispoliitika juht Javier Solana viibis ühepäevasel ametlikul visiidil Afganistanis.
*Prantsusmaa pealinna Pariisi linnavolikogu otsustas nimetada dalai-laama Tenzin Gyatso linna aukodanikuks.
*Etioopia katkestas diplomaatilised suhted Katariga, süüdistades viimase võime vaenulikkuses Etioopia vastu ja katsetes destabiliseerida regiooni poliitilist olukorda. Etioopia võimude pahameele tingis Katari rahaline abi Eritreale, mida Etioopia süüdistab omakorda oma territooriumil tegutsevate mässuliste toetamises.
*Eestis Tallinnas aadressil Valge tänav 13 avas Rumeenia asevälisminister Iulian Buga Rumeenia aukonsulaadi. Aukonsulina alustas tööd Peep Aaviksoo.
*Eestis valis Põhja-Eesti Regionaalhaigla nõukogu haigla uueks ülemarstiks diagnostikakliiniku juhataja Sergei Nazarenko. Uus ülemarst alustab tööd 1. septembril.
*Eestis Tallinnas algasid 24. aprillini kestvad tudengite kevadpäevad.
*Eesti laevafirma Tallink tõi Tallinna–Helsingi liinile uue kiirlaeva Superstar.

## [[22. aprill]]

*Euroopa Parlament kiitis heaks seaduseelnõu, mis keelab parlamendiliikmetel edaspidi oma perekonnaliikmeid assistentidena tööle võtta.
*Bulgaaria peaminister Sergej Stanišev tagandas ametist põllumajandusminister Nihat Kabili, tervishoiuminister Radoslav Gaidarski ja kaitseminister Veselin Bliznakovi. Uuteks ministriteks nimetati vastavalt Valeri Cvetanov, Nikolai Coven ja Jevgeni Želev.
*Ameerika Ühendriikide Pennsylvania osariigis toimusid presidendivalimiste eelvalimiskoosolekud, millel osalesid Demokraatliku Partei kandidaadid. Edukaimaks osutus senaator Hillary Clinton.
*Ida-Timori parlament tühistas alates veebruarist pärast president José Ramos Hortale korraldatud atentaati kehtinud eriolukorra.
*Liibanoni parlamendis ebaõnnestus kaheksateistkümnendat korda katse riigile uut presidenti valida.
*Lõuna-Korea suurima firma Samsung korruptsioonis süüdistatud juhatuse esimees Lee Kun-hee teatas oma tagasiastumisest.
*Eesti konsulaadid Pihkvas ja Minskis alustasid vastavalt kahepoolsele esinduslepingule Soome viisade väljastamist.
*Eesti Keskerakonna rahuldas XI Riigikogu liikme Jaan Kundla lahkumisavalduse ja arvas ta parteist välja.

## [[23. aprill]]

*Saksamaa kirjastuskontsern Bertelsmann teatas kavast anda välja esimene trükitud teatmeteos, mis põhineb tasuta veebientsüklopeedia Vikipeedia saksakeelsel versioonil.
*Ameerika Ühendriikide kaitseminister Robert Gates tegi ettepaneku nimetada senine Ühendriikide armee juhataja Iraagis David Petraeus Ameerika Ühendriikide keskväejuhatuse uueks ülemaks.
*Eestis viibis töövisiidil Soome välisminister Alexander Stubb.
*Eestis allkirjastasid Tallinna Tehnikaülikooli rektor Peep Sürje ja eraülikooli Audentes juhatuse esimees Ahto Orav eellepingu kahe kõrgkooli ühinemise ettevalmistamiseks.
*Eesti Keskerakonna Narva linnaorganisatsiooni esimees Mihhail Stalnuhhin võttis tagasi oma avalduse erakondliku kuuluvuse peatamiseks.
*Eesti Reformierakonna aseesimees Meelis Atonen lahkus ametist. Uueks aseesimeheks valiti samal päeval XI Riigikogu liige Jürgen Ligi.

## [[24. aprill]]

*Austria parlamendi ülemkoda ratifitseeris häältega 151:27 Lissaboni lepingu.
*Saksamaa parlament Bundestag kiitis häältega 515:58 heaks Lissaboni lepingu.
*Suurbritannias algas üleriigiline kooliõpetajate streik, millega nõutakse palkade tõstmist. Toetusstreiki õpetajate toetuseks alustasid ka kõrgkoolide õppejõud, rannavalve töötajad ja riigiametnikud.
*Taani parlament ratifitseeris häältega 90:25 Lissaboni lepingu.
*Tšehhi parlamendi ülemkoda otsustas saata Lissaboni lepingu arutamisele Tšehhi ülemkohtusse, et saada ametlik vastus lepingu vastavuse kohta riigi põhiseadusele.
*Ameerika Ühendriikide Kongressi Senat kinnitas Esindajatekoja otsuse tunnustada Birma opositsioonijuhti Aung San Suu Kyid Kongressi kuldmedaliga.
*Iraagi pealinnas Bagdadis tabas rakett Poola saatkonda. Rünnakus sai vigastada üks julgeolekutöötaja.
*Nepali keskvalimiskomisjon tunnistas parlamendivalimiste võitjaks Nepali Kommunistliku Partei.
*Eestisse saabusid ametlikule visiidile Kosovo asepeaminister Rame Manaj ja avaliku halduse minister Arsim Bajram. Visiidi esimesel päeval allkirjastasid asepeaminister Manaj ja Eesti välisminister Urmas Paet kahe riigi vahel diplomaatiliste suhete sõlmimise kommünikee.
*Eesti XI Riigikogu delegatsioon eesotsas Riigikogu esimehe Ene Ergmaga alustas kahepäevast ametlikku visiiti Rootsis. Visiidi esimesel päeval kohtus Ene Ergma kuningas Carl XVI Gustafiga.
*Eesti valitsus leppis kokku 2008. aasta riigieelarve kärpimises kolme miljardi Eesti krooni ulatuses.

## [[25. aprill]]

*Läti raudteefirma Pasažieru vilciens taastas pärast seitsmeaastast vaheaega regulaarse reisirongiühenduse Riia ja Valga vahel.
*Prantsusmaal Lille'i linnas algas Eesti Vabariigi 90. aastapäevale pühendatud kultuurifestival "Vivre l'Estonie".
*Venemaa peaminister Viktor Zubkov nimetas peaministri protokolliülemaks Eestimaa Kommunistliku Partei endise I sekretäri Karl Vaino pojapoja Anton Vaino.
*Argentinas vannutati ametisse majandusminister Carlos Fernández.
*Tongal toimusid parlamendivalimised.
*Eesti rahvusliku lennufirma Estonian Air nõukogu nimetas ettevõtte senise tegevjuhi kohusetäitja Andrus Aljase firma juhatuse esimeheks ja presidendiks.

## [[26. aprill]]

*Naurul toimusid ennetähtaegsed parlamendivalimised.
*Marokos Casablanca linna madratsivabrikus puhkes tulekahju. Põlengus hukkus 55 ja vigastada sai 12 inimest.
*Zimbabwe valimiskomisjon jättis pärast hääletussedelite osalist ülelugemist muutmata parlamendivalimiste tulemused, mille kohaselt enamuse parlamendis saavutas opositsiooniline Liikumine Demokraatliku Muutuse Eest.
*Eesti gümnaasiumite lõpuklasside õpilased kirjutasid küpsuskirjandit.

## [[27. aprill]]

*Valdav osa maailma õigeusu kirikutest tähistasid ülestõusmispüha.
*Ameerika Ühendriikide äriklassi lennufirma Eos sooritas oma viimased lennud Londoni ja New Yorgi vahel, olles eelnevalt esitlenud taotluse pankroti väljakuulutamiseks.
*Ameerika Ühendriikides möödus tähtaeg, mil interneti sisuteenuseid pakkuv ettevõte Yahoo pidi teatama oma nõustumisest tarkvarafirma Microsoft tehtud ostupakkumisega.
*Kuuba president Raúl Castro teatas riiklike pensionite suurendamisest kahekümne protsendi võrra. Uued pensionimäärad jõustuvad mais 2008.
*Afganistani pealinnas Kabulis toimunud sõjaväeparaadi ajal korraldasid islamiliikumise Taliban võitlejad rünnaku paraadil osalenud kõrgete valitsusametnike vastu. President Ḩāmid Karzay ja ministrid pääsesid rünnakust vigastusteta; haavata sai kaks parlamendiliiget.
*Eesti majandus- ja kommunikatsiooniminister Juhan Parts alustas ametlikku visiiti Jordaanias. Visiidi raames külastab minister ka Saudi Araabiat.
*Eesti Üliõpilaskondade Liidu volikogu valis organisatsiooni juhatuse uueks esimeheks Tallinna Ülikooli üliõpilase Joonas Pärensoni.
*Eesti Evangeelse Luterliku Kiriku peapiiskop Andres Põder pühitses sisse Haapsalu toomkiriku uued pronksist Maarja ja Johannese kellad.

## [[28. aprill]]

*Ahvenamaa laevafirma Viking Line tõi Tallinna–Helsingi liinile uue kiirlaeva Viking XPRS, mis vahetas välja seni liinil kurseerinud parvlaeva Rosella.
*Hispaanias Madridis lükkas kohus tagasi Argentina võimude taotluse anda Argentinale välja inimõiguste rikkumises süüdistatav Argentina ekspresident, 77-aastane Isabel Martínez de Perón.
*Ukrainas kukkus varahommikul alla töötajaid Mustal merel asunud gaasipuurtorni transportinud helikopter Mi-8. Kahekümnest helikopteri pardal viibinud inimesest hukkus üheksateist.
*Ungari peaminister Ferenc Gyurcsány viis sisse mitmed muudatused oma valitsuskabineti koosseisus. Tähtsaimaks muudatuseks oli senise regionaalarengu ministri Gordon Bajnai nimetamine majandusministriks.
*Ameerika Ühendriikides teatasid miljardär Warren Buffettile kuuluv investeerimisfirma Berkshire Hathaway ja maiustustetootja Mars, Incorporated närimiskummi tootva firma William Wrigley Jr. Company ostust. Tehingu väärtuseks on umbes 23 miljardit USA dollarit.
*Kuuba president Raúl Castro teatas, et asendab kõik täideviimata surmanuhtlused 30-aastaste kuni eluaegsete vanglakaristustega. Ühtlasi teatas president Kuuba Kommunistliku Partei kongressi kokkukutsumisest 2009. aastal pärast enam kui kümneaastast vaheaega.
*Hiina idaosas Shandongi provintsis põrkasid kokku kaks täiskiirusel liikunud reisirongi. Õnnetuse tagajärjel paiskus teelt välja 10 vagunit; hukkus vähemalt 70 ja vigastada sai umbes 400 inimest.
*Keenias lasti maha keelustatud Mungiki ususekti poliitilise tiiva juht Charles Ndungu.
*Eestis sõlmisid Eesti Maaülikooli rektor Mait Klaassen ja Tallinna Tehnikaülikooli rektor Peep Sürje kahe kõrgkooli vahelise koostöölepingu, mille üks põhieesmärke on korraldada senisest tõhusamalt tehnika- ja insenerihariduse pakkumist Lõuna-Eestis.
*Eestis Saaremaal valis Lümanda vallavolikogu uueks vallavanemaks Tarmo Pikneri, kes oli ainus kandidaat sellele ametikohale.

## [[29. aprill]]

*Euroopa Liit sõlmis Serbiaga stabilisatsiooni- ja assotsiatsioonilepingu.
*Itaalias toimus 14. aprillil valitud uue parlamendikoosseisu avaistung.
*Saksamaal teatas Richard Wagneri 88-aastane pojapoeg Wolfgang Wagner, et astub hiljemalt 31. augustil tagasi Bayreuthi festivali direktori ametikohalt, kus ta on töötanud 59 aastat.
*Türgi parlament kiitis häältega 250:65 heaks kriminaalkoodeksi artikli 301 muudatused, millega pehmendati Türgi riigi ja rahvuse solvamise eest määratavaid karistusi.
*Venemaa välisministeerium süüdistas Gruusiat kavatsuses kasutada Abhaasia taasliitmiseks Gruusiaga sõjalist jõudu, viidates väidetavale sõjavägede koondamisele Kodori orgu. Gruusia lükkas süüdistused tagasi ja süüdistas omakorda Venemaad rahuvalvajate arvu suurendamises Abhaasias.
*Ida-Timori pealinnas Dilis andsid ennast võimudele üle 11. veebruaril ebaõnnestunud riigipöördekatse korraldanud ohvitserid eesotsas Gastão Salsinhaga.
*Eestisse saabus kahepäevasele riigivisiidile Leedu president Valdas Adamkus.
*Eesti president Toomas Hendrik Ilves esitas Eesti Panga nõukogu esimehe kandidaadiks Jaan Männiku.
*Eesti Rahvusraamatukogus kunstide teabekeskuse ruumides andsid Taani esindajad Eestile üle 151 haruldast matriitsi 1939. aastal Eestis salvestatud muusikaga.

## [[30. aprill]]

*Itaalia parlamendi alamkoja esimeheks valiti Rahvusliidu esimees Gianfranco Fini.
*Tšehhi parlamendis kukkus läbi umbusaldusavaldus peaminister Mirek Topoláneki valitsuse vastu. Umbusaldamist toetas selle õnnestumiseks vajaliku 101 saadiku asemel vaid 98 parlamendiliiget.
*Iraagis algas kohtuprotsess riigi endise asepeaministri Tariq Azizi üle.
*Eestis Tallinnas lõppes seitsmes Eesti pianistide konkurss, mille võitjaks tunnistati Ivari Ilja õpilane Maksim Štšura.